《上曾枢密》
宋代·毛滂

燕齐日暮客不旭，新丰主人岂相知。
不须买丝绣平原，不用黄金铸子期。
会当酸鹹有同好，主簿且须归祭灶。
请见临川太尉公，此语难为俗人道。
我公悦士甘如肉，万钱供客饭脱粟。
读书始堪属大事，谁论少文织薄曲。
眼看齐相不六尺，太史犹忻事鞭策。
胸中端正在眸子，岩电两瞳秋汉碧。
致君尧舜不足惊，升平本付公辈人。
西郊浓云含雨色，可胜枯槁怀阳春。
门前宾客马如蚁，谁是我公天下士。
趦趄欲进仍厚颜，纷纷无乃辽东豕。
蹇驴破帽栖尘坌，曳裾最晚空余恨。
草奏犹堪试傔人，无令归作潜夫论。

作者简介：毛滂（1056——？约1124）， 字泽民，衢州江山石门（今浙江衢州）人。北宋词人。生于“天下文宗儒师”世家。父维瞻、伯维藩、叔维甫皆为进士。他自幼酷爱诗文词赋，北宋元丰二年（1079），与西安（今浙江衢州）赵英结为伉俪。毛滂诗词被时人评为“豪放恣肆”，“自成一家”。元祐四年（1089）所作《惜分飞·富阳僧舍代作别语》小词结尾“今夜山深处，断魂分付潮回去”，南宋周辉认为含蓄情醇“语尽而意不尽，意尽而情不尽”。有《东堂集》十卷和《东堂词》一卷传世。